เลี่ยงทำไม หวย 2ตัว-3ตัว
ก็คงจะต้องเก็บ “หวย 12 นักษัตร” เข้าลิ้นชักไปอีกล่ะครับ หลังจากโยนหินถามทางออกมา ก็ได้ก้อนหินกลับไป ไม่รู้ว่าคณะกรรมการกองสลากฯ เขาคิดอะไรกันอยู่นะ
29 ส.ค. 2562

ขี่พายุทะลุฟ้า : ชาญชัย สงวนวงศ์
ก็คงจะต้องเก็บ “หวย 12 นักษัตร” เข้าลิ้นชักไปอีกล่ะครับ หลังจากโยนหินถามทางออกมา ก็ได้ก้อนหินกลับไป ไม่รู้ว่าคณะกรรมการกองสลากฯ เขาคิดอะไรกันอยู่นะ
คนเขาเคยชินอยู่กับการฝันและการขูด-ถู-ฝน เพื่อจะเอา “ตัวเลข” แต่นี่ดันจะให้เขาใช้มโนทัศน์ไปคิดเป็นตัวหมูหมากาไก่หรืองูเงี้ยวเขี้ยวขอตามนักษัตรเสียนี่ ยามไปถามใครเขา จึงมีแต่คนส่ายหน้า ไม่เอาด้วย
พอ “หวยนักษัตร” ไม่เวิร์ก ก็อีกล่ะ! ไม่รู้ว่าเอาอะไรมาคิดกัน คุณพชร อนันตศิลป์ อธิบดีกรมสรรพสามิต ในฐานะประธานคณะกรรมการสลากกินแบ่งรัฐบาล บอกว่าจะเอา “หวยตัวเลข” มาแทน
แต่เป็นหวย 4ตัว-6ตัว โอกาสถูกรางวัล 1 ใน 4,000 และ 1 ใน 6,000 ตามลำดับ
มันจะเวิร์กไหมล่ะ! ขนาดแทง 2ตัว-3ตัว ยังต้องเพียรพยายามฝันหรือบนบานศาลกล่าวเทวดาแทบตาย ก็ยังไม่ค่อยจะถูก แต่นี่ตั้ง 4ตัว-6ตัว โอกาสถูกน่าจะยาก ไม่แพ้หวยรูปภาพนักษัตร โอกาสถูกรางวัล 1 ใน 1.2 หมื่น ที่ล้มคว่ำไม่เป็นท่าไปแล้ว
มันจะเป็นโพรดักส์หวยยอดนิยม เหมือนเช่นหวยบนดิน 2ตัว-3ตัวในอดีตได้อย่างไร
ผมไม่เข้าใจว่า เขาเลี่ยง “หวย 2ตัว-3ตัว” ไปทำไม พอ ๆ กับไม่เข้าใจว่า วัตถุประสงค์ในการออกหวยบนดินหรือหวยออนไลน์ในรัฐบาลยุคนี้นั้น เพื่ออะไร
เพื่อจะได้ลดทอนอิทธิพลเจ้ามือหวยใต้ดิน หรือดำรงคงไว้ซึ่งอิทธิพลเจ้ามือหวยใต้ดินกันแน่!
ตอนยุคทักษิณน่ะ พิมพ์สลากจำหน่ายประชาชนแค่ 40 ล้านฉบับเท่านั้น ไม่ใช่ 100 ล้านฉบับอย่างเช่นตอนนี้ และเมื่อออกหวยบนดิน 2ตัว-3ตัว ก็ไม่มีสลากจำหน่ายเกินราคาเลย
โดยไม่ต้องเอาทหารใหญ่มาจัดระเบียบและปราบสลากขายเกินราคาแบบไฟไหม้ฟางด้วย แต่เกิดจากกลไกตลาดของผลิตภัณฑ์หวยล้วน ๆ
ราคาจำหน่ายสลากบนแผงที่ขาย 80 บาท ก็ 80 บาท ไม่มีการขายสลากชุดเป็น 100 หรือ 120 บาทเช่นทุกวันนี้ หวย2ตัว-3ตัว ก็เช่นกัน เจ้ามือหวยอยู่บนดิน เป็นรัฐบาลก็รับหมด แต่เจ้ามือหวยใต้ดิน ยังมีไม่รับเลขเด็ด หรือหากถูกเลขเด็ดก็จ่ายแค่ครึ่งเดียว
หวย 2ตัว-3ตัว ที่ถูกกฎหมายนั่นแหละ จะแก้ปัญหาขายสลากเกินราคา ลดอิทธิพล 5 เสือกองสลากฯ ตัดอิทธิพลและวงจรเจ้ามือหวยใต้ดินได้ชะงัดและตรงจุดที่สุด
แต่ทำไมถึงชอบคิดอ้อมโลกกันจัง ตั้งแต่หวยน้ำเต้าปูปลา หวย 12 นักษัตร นี่ก็จะเอาหวย 4ตัว-6ตัว เข้ามาอีก อันเสียเวลาและไร้ประโยชน์
สงสัยจังว่า มีผลประโยชน์ซ่อนเร้นอะไรกับ 5 เสือกองสลากฯ และเจ้ามือหวยใต้ดินกันหรือ ถึงได้คิดอะไรที่อ้อมโลกข้ามทวีปกันได้ซะขนาดนี้
ผมก็จำขี้ปากอาจารย์ธนวรรธน์ พลวิชัย บอร์ดสลากฯ คนหนึ่ง ท่านบอกว่ามูลค่าตลาดของหวยใต้ดินปีหนึ่ง ๆ มีมูลค่าประมาณ 5 แสนล้านบาท ถ้ามีหวยออนไลน์โดน ๆ ออกมาอย่างเช่น หวย 12 นักษัตร ก็จะช่วยแย่งส่วนแบ่งตลาดจากเจ้ามือใต้ดินมาได้สัก 5 หมื่น-1 แสนล้านบาท
อนิจจา ท่านคิดได้แต่หวยอ้อมโลก 12 นักษัตร ไม่ยักจะคิดถึงหวยบนดินหรือออนไลน์ 2ตัว-3ตัว แต่ประการใด
เรื่องที่กลัวจะติดคุกติดตะรางเหมือนที่ผ่านมา ก็ต้องขอบอกว่า พ.ร.บ.สลากฯ 2517 น่ะได้รับการแก้ไขในปี 2562 แล้วนะครับ
ของเดิมที่ติดคุกสมัยทักษิณน่ะ เป็น “สลากกินรวบ” ที่ถูกรางวัลกันได้ไม่อั้นครับ ถึงได้มีบางงวดสำนักงานสลากฯ ก็ขาดทุน เพราะเจอเลขเด็ดจากเกจิหรืออาจจะเป็น “หวยล็อก” เข้าไป
แต่ของใหม่นี้ ได้รับการแก้ไขเรียบร้อยแล้ว เป็น “สลากกินแบ่ง” ขนานแท้ ที่จัดสัดส่วนรายได้สลากเป็นส่วนรางวัลร้อยละ 60 ส่วนนำส่งรายได้รัฐ 23% และส่วนการบริหารจัดการ 17%
ไยกลัวอะไร ถึงคิดเรื่องหวยบนดิน 2ตัว-3ตัว ไม่ได้สักที
กลัวเจ้ามือหวยใต้ดิน หรือกลัว 5 เสือกองสลากฯ ที่บัดนี้พิมพ์สลากเพิ่มเป็น 100 ล้านฉบับแล้วกันแน่